শিশু পাচারচক্রে জড়িত থাকার অভিযোগে ধৃত পার্থ চট্টোপাধ্যায়ের কাছ থেকে বিদেশি মুদ্রা উদ্ধার করল সিআইডি। কলেজ স্ট্রিটের শ্রীকৃষ্ণ নার্সিংহোমের মালিক পার্থের বাড়ি থেকে শুক্রবার ওই মুদ্রা উদ্ধার করেন তদন্তকারীরা। গোয়েন্দাদের দাবি, বিদেশে শিশু পাচার করে সে ওই মুদ্রা পেয়েছিল।
এডিজি (সিআইডি) রাজেশ কুমার এদিন জানান, পার্থের কাছ থেকে নগদ ১৫ হাজার ভারতীয় টাকা, কিছু আমেরিকান ডলার, হংকংয়ের ডলার, ইউরো, সোনার গয়না এবং বিদেশি মুদ্রা উদ্ধার হয়েছে। বিদেশে শিশু বিক্রি করে সে ওই টাকা পেয়েছে বলে তাঁরা জানতে পেরেছেন। রাজেশ জানিয়েছেন, ওই মামলায় ধৃত পার্থের পুত্রবধূ পারমিতা চট্টোপাধ্যায়কে জিজ্ঞাসাবাদ করে জানার চেষ্টা চলছে বিদেশের কোথায় কোথায় তারা শিশু বিক্রি করেছিল।
তদন্তকারীরা জানতে পেরেছেন, আড়াই-তিন বছর আগে পারমিতা ওই নার্সিংহোম পরিচালনার দায়িত্ব পায়। নার্সিংহোমের চিকিৎসক সন্তোষ সামন্ত মারফত তার সঙ্গে মসলন্দপুরের স্বেচ্ছাসেবী সংস্থা সুজিত দত্ত মেমোরিয়াল ট্রাস্টের কর্ণধার উৎপলা ব্যাপারীর আলাপ হয়েছিল। উৎপলার কথামতোই ওই নার্সিংহোমে জন্মানো সদ্যোজাতদের বিক্রি শুরু হয়। পার্থ এবং পারমিতা যে ওই পাচারচক্রের সঙ্গে জড়িয়ে পড়েছিলেন, তা পরিবারের অনেকেই জানতেন না।
কলেজ স্ট্রিট এলাকার ব্যবসায়ীদের একাংশের বক্তব্য, নার্সিংহোমে বেআইনি গর্ভপাতের ব্যবসায় পার্থদের ভালই রোজগার ছিল। তা সত্ত্বেও তারা কেন শিশু বিক্রির চক্রের সঙ্গে যুক্ত হল!